钦定古今图书集成/理学汇编/字学典/第107卷 > 杜衍
## 钦定古今图书集成/理学汇编/字学典/第107卷 > 杜衍

按《宋史》本传：“杜衍，字世昌，越州山阴人。擢进士甲科，
为御史中丞，进太子太傅，封祁国公。善为诗，正书、行、
草皆有法。谥正献。”

按《东坡集》：“正献公晚乃学草书，遂为一代之绝，清闲
妙丽，得晋人风气。”

按《宣和书谱》：杜衍好翰墨，至暮年以草书为得意。喜
与婿苏舜钦论书，年位虽重，而尺牍必亲作。韩琦尝
以诗谢其书云：“因书乞得字数幅，伯英筋骨羲之肤。”
其为当时所重如此。今御府所藏草书一：《天隐子绝
句》诗。

按《朱子文集》：“杜公以草书名家，而其楷法清劲，亦自
可爱。”